Source: http://www.bihon.ro/esec-rusinos-in-meciul-decisiv/1648421
Timestamp: 2017-11-18 04:32:02+00:00

Document:
CSM Digi Oradea a pierdut titlul la polo. Eşec ruşinos în meciul decisiv - BIHON
CSM Digi Oradea a pierdut titlul la polo. Eşec ruşinos în meciul decisiv
la	28. mai 2016 00:54	 Reactualizat la:	 28. mai 2016 01:00
Steaua a surclasat pe CSM Digi cu 12-5 şi a devenit noua campioană a României.
CSM Digi a capotat realmente în partida a cincea a finalei cu Steaua, fiind învinsă în mod ruşinos, aşa cum nu s-a mai întâmplat niciodată în ultimul deceniu. Echipa noastră dăduse destule semne de slăbiciune în primele patru meciuri ale finalei, în special în cele partidele de la Oradea, dar nimic nu lăsa totuşi să se întrevadă un asemenea dezastru. Este greu de explicat evoluţia extrem de slabă, în ambele faze ale jocului. Apărarea a fost ca şi inexistentă, primindu-se goluri pe bandă rulantă, din toate poziţiile: din şuturi de la distanţă, din combinaţii, de pe centru, din lateral. În faza de atac, schemele nu au funcţionat, s-au pierdut numeroase mingi în mod penibil, superioritatea nu ne-a ajutat mai deloc şi puţini jucători şi-au asumat responsabilitatea de trage la poartă.
Scor final incredibil
Degringolada oaspeţilor a fost evidentă încă din startul meciului, când Steaua a înscris cu dezinvoltură gol după gol, în faţa unei echipe incapabile să reacţioneze. Este greu de amintit când a mai încasat formaţia noastră cinci goluri într-un singur sfert, fără a marca decât unul. După un astfel de debut, şansele de redresare a situaţiei erau minime. N-a fost însă cazul, pentru că meciul a avut în continuare acelaşi aspect, de dominare categorică a gazdelor, care şi-au mărit avantajul cu câte două goluri în sferturile doi şi trei. Scorul a luat proporţii incredibile înaintea ultimului sfert, 10-2, aşa cum poate că nici cei mai înfocaţi suporteri ai Stelei nu au visat. CSM Digi a redus din diferenţă în sfertul patru, când gazdele erau cu gândul la sărbătoarea de după meci. Scorul final, 12-5, este uluitor şi consemnează o înfrângere drastică, fără drept de apel, a echipei noastre, care nu a dovedit niciun moment în acest meci că ar fi meritat să devină campioană.
Bazinul Steaua. Spectatori: circa 400
Steaua – CSM Digi 12-5 (5-1, 3-1, 2-0, 2-3)
Steaua: Stoenescu, Drăguşin – portari; Filipovic 3 (1 din penalty), Ianc 2, Diaconu , Teohari 1, Buşilă, Murisic 4, Krizman, P. Popescu, Ghiban, Goanţă 1, Robu, Călin 1. Antrenor: Andrei Iosep. Secund: Răzvan Cristescu
CSM Digi: Pjetlovic, D. Creţu – portari; R. Szabó, Negrean 1, Markovic 1, Chioveanu 1, Popoviciu, R. Georgescu, Cupic 1, Dunca, M. Gheorghe 1, Remeş, Kováts. Antrenor: Kádár Kálmán. Secund: Ciprian Câmpianu
Arbitri: Tóth Francisc (Târgu Mureş), Mihai Bălănescu (Bucureşti). Observator FR Polo: Viorel Rus
Taguri: csm digi oradea, finala 2016, meciul cinci, steaua bucuresti, Superlia Nationala de Polo

References: CSM 
 CSM 

CSM 
 CSM 
 CSM 

CSM 
 csm